pythainlp/thaigov-v2-corpus-22032023 huggingface dataset:
วันจันทร์ที่ 24 ตุลาคม 2565
รัชดา รองโฆษกฯร่วมเวทีนานาชาติ  “ผู้หญิง สันติภาพ ความมั่นคง” โปรโมทผ้า”จวนตานี” มอบปธน.Kosovo เจ้าภาพ
รัชดา รองโฆษกฯร่วมเวทีนานาชาติ  “ผู้หญิง สันติภาพ ความมั่นคง” โปรโมทผ้า”จวนตานี” มอบปธน.Kosovo เจ้าภาพ
วันที่ 24 ตุลาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า จากที่ได้รับเชิญจาก นางวีโยซา ออสมานี ซาดรีอู (H.E. Mrs. Vjosa Osmani Sadriu) ประธานาธิบดีสาธารณรัฐคอซอวอ (Kosovo)เข้าร่วมงานประชุมเสวนา หัวข้อ “Women Peace and Security” ระหว่างวันที่ 22-23 ต.ค 65 ณ เมืองพริสทินา ประเทศสาธารณรัฐคอซอวอ จัดขึ้นเพื่อเป็นเวทีแลกเปลี่ยนประสบการณ์และมุมมองเกี่ยวกับบทบาทผู้หญิงในการสร้างสันติภาพและความมั่นคง ในช่วงสถานการณ์ความขัดแย้งและสงครามในภูมิภาคต่างๆ ซึ่งมีผู้นำประเทศ ผู้เชี่ยวชาญ นักวิชาการ และตัวแทนภาคประชาสังคมเข้าร่วมงานจำนวนมาก
นางสาวรัชดา กล่าวว่า ตนเองในฐานะกรรมการผู้แทนพิเศษของรัฐบาลในการแก้ปัญหาจังหวัดชายแดนใต้ ได้เป็นหนึ่งใน 33 ผู้ร่วมเสวนา ถือเป็นโอกาสที่ดี นอกจากจะได้ร่วมยืนยันถึงความจำเป็นที่ต้องมีผู้หญิงในกระบวนการสร้างสันติภาพ ยังได้เผยแพร่นโยบายของรัฐบาลเรื่องการขับเคลื่อนการพัฒนาจังหวัดชายแดนใต้สอดรับแนวทางคณะมนตรีความมั่นคงแห่งสหประชาชาติ (United Nations Security Council – UNSC) ที่เน้นการสร้างการมีส่วนร่วมและเสริมพลังแก่สตรีในพื้นที่ โดยกองทัพบกและศูนย์อำนวยการบริหารจังหวัดชายแดนใต้ (ศอ.บต.) ผ่านโครงการพัฒนาอาชีพและคุณภาพชีวิตต่างๆ รวมถึงการสร้างกลไกความร่วมมือขับเคลื่อนกับภาคประชาสังคม เพื่อลดเหตุการณ์ความรุนแรง นำไปสู่การพัฒนาและสันติสุขอย่างยั่งยืน
ทั้งนี้ ในช่วงงานเลี้ยงอาหารมือค่ำ โดยประธานาธิบดีคอซอโวเป็นเจ้าภาพ ตนเองได้มอบของที่ระลึกผ้าพันคอผ้าไหมลาย “จวนตานี” จากจังหวัดปัตตานี ฝีมือชาวบ้านอำเภอทรายขาว แก่ประธานาธิบดีฯ ด้วย พร้อมอธิบายถึงลวดลายอันเป็นเอกลักษณ์แต่โบราณของพื้นที่ ซึ่งได้สูญหายไปช่วงหนึ่ง ขณะนี้ได้รับการฟื้นฟูจากภาครัฐ เป็นไปตามพระราชดำริของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เมื่อปี 2542 ให้มีการฟื้นฟูและอนุรักษ์ผ้าโบราณ ซึ่งปัจจุบันชาวบ้านได้รวมตัวกันเป็นกลุ่มอาชีพและผลิตเป็นสินค้าท้องถิ่นอันทรงคุณค่า สร้างรายได้แก่ชุมชน
“ประธานาธิบดีซาดรีอู ได้ชื่นชมความงามของผ้าไหมไทยและลวดลายอันวิจิตรของ “จวนตานี” อีกทั้งยังได้ฝากความระลึกถึง พล.อ.ประยุทธ์ จันทร์โอชา นายกรัฐมนตรี ที่ได้ให้การต้อนรับอย่างดียิ่งเมื่อครั้งมาเยือนประเทศไทย เพื่อเข้าร่วมการประชุมสุดยอดผู้นำสตรีโลก เมื่อ 24 มิ.ย. ที่ผ่านมา ซึ่งนายกรัฐมนตรีมีความชื่นชมบทบาทของประธานาธิบดีซาดรีอูในการส่งเสริมประเด็นด้านสตรีในเวทีระหว่างประเทศอย่างมาก ทั้งนี้ ความสัมพันธ์ระหว่างไทยกับคอซอวอมีพัฒนาการที่ดีมาตลอดระยะเวลา 9 ปี และปีนี้เพิ่งได้มีการเปิดทำการสถานเอกอัครราชทูตคอซอวอประจำประเทศไทยอย่างเป็นทางการ ซึ่งถือเป็นสถานเอกอัครราชทูตคอซอวอแห่งแรกในอาเซียน” นางสาวรัชดา กล่าว
วันศุกร์ที่ 28 ตุลาคม 2565
นายกรัฐมนตรี ประกอบพิธีวางศิลาฤกษ์สะพานมิตรภาพไทย-ลาว แห่งที่ 5
วันศุกร์ที่ 28 ตุลาคม 2565
ต่อจากนี้ไป ขอเชิญรับฟังไทยคู่ฟ้า
วันนี้(28ต.ค.65) พลเอก ประยุทธ์ จันทร์โอชา นายกรัฐมนตรี
ประกอบพิธีวางศิลาฤกษ์โครงการก่อสร้างสะพานมิตรภาพไทย-ลาว แห่งที่ 5 บึงกาฬ-บอลิคำไซ
ร่วมกับนายพันคำ วิพาวัน นายกรัฐมนตรีสาธารณรัฐประชาธิปไตยประชาชนลาว ณ
บริเวณพื้นที่โครงการก่อสร้างสะพานมิตรภาพไทย-ลาว แห่งที่ 5 อ.เมืองบึงกาฬ จ.บึงกาฬ
และที่สาธารณรัฐประชาธิปไตยประชาชนลาว โดยโครงการนี้เป็นสะพานข้ามแม่น้ำโขงความยาวรวม 1,350
เมตร เชื่อมการเดินทางจาก ต.ไคสี อ.เมืองบึงกาฬ จ.บึงกาฬ ของประเทศไทย เข้ากับ เมืองปากซัน
แขวงบอลิคำไซ ของประเทศลาว เป็นทางเลือกใหม่ในการคมนาคมระหว่างประเทศ
ส่งเสริมความเชื่อมโยงในอนุภูมิภาคไทย-ลาว-เวียดนาม ตลอดจนมณฑลกว่างสีของประเทศจีนให้สะดวกยิ่งขึ้น
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 30 กันยายน 2565
ดูเลย 1 ต.ค.นี้ ผู้ป่วยโควิด-19 รักษาตามสิทธิอย่างไรบ้าง?  UCEP Plus รับเฉพาะผู้ป่วยโควิดฉุกเฉินวิกฤตสีแดง
ดูเลย 1 ต.ค.นี้ ผู้ป่วยโควิด-19 รักษาตามสิทธิอย่างไรบ้าง?  UCEP Plus รับเฉพาะผู้ป่วยโควิดฉุกเฉินวิกฤตสีแดง
วันที่ 30 กันยายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงการดูแลผู้ป่วยโควิด-19 นับตั้งแต่วันที่1 ต.ค. เป็นต้นไป ที่ได้ปรับเป็นโรคติดต่อที่ต้องเฝ้าระวัง โดยสำนักงานหลักประกันสุขภาพแห่งชาติ (สปสช.) ยืนยันการรักษาพยาบาลได้ตามสิทธิฟรี ครอบคลุมทั้งสิทธิบัตรทอง สิทธิข้าราชการ และสิทธิประกันสังคม โดยเป็นการดูแลรักษาตามอาการและตามดุลยพินิจแพทย์ รายละเอียดมีดังนี้
1.การรักษาแบบเจอ แจก จบ กรณีไม่มีอาการ ยังคงรับการรักษาในรูปแบบของเทเลเฮลธ์ผ่าน 4 แอปพลิเคชันได้ตามปกติ โดยพบแพทย์ทางไกล วินิจฉัยอาการ และจัดส่งยาทางไปรษณีย์
2.สามารถรับยารักษาโควิดตามอาการที่ร้านยาที่เข้าร่วมโครงการกับ สปสช. ดูรายชื่อร้านยาที่เข้าร่วมโครงการได้ที่ https://www.nhso.go.th/downloads/197
3.ยกเลิกการแจกชุดตรวจ ATK ผ่านแอปพลิเคชันเป๋าตัง หากไปโรงพยาบาลแล้วแพทย์พิจารณาให้ตรวจคัดกรอง จะไม่มีค่าใช้จ่าย
4.ผู้ป่วยที่มีอาการหนักสามารถรับการรักษาเป็นผู้ป่วยในในโรงพยาบาลตามสิทธิ
5.การใช้สิทธิ UCEP Plus กระทรวงสาธารณสุขปรับปรุงหลักเกณฑ์ UCEP Plus ใหม่ มีผลตั้งแต่วันที่ 1 ต.ค.65 โดยกำหนดให้เฉพาะผู้ป่วยโควิดที่มีอาการเจ็บป่วยวิกฤต (สีแดง) สามารถใช้สิทธิ UCEP Plus เข้ารับการรักษาที่โรงพยาบาลทุกแห่งได้ และไม่มีเงื่อนไข 72 ชั่วโมงแรก ซึ่งต้องมีอาการเจ็บป่วยวิกฤตตามเกณฑ์ UCEP Plus เช่น มีภาวะหัวใจหยุดเต้น ทางเดินหายใจอุดกั้น หายใจหอบเหนื่อย มีภาวะที่ทำให้อาการระบบทางเดินหายใจรุนแรง ไม่สามารถหายใจได้ มีภาวะช็อก ความดันโลหิตต่ำ หรืออาการอื่นๆ ที่อาจทำให้เสียชีวิตได้ ส่วนผู้ป่วยโควิด19 อาการสีเหลือง เช่น กลุ่ม 608 ที่ไม่มีอาการ จะไม่ครอบคลุมสิทธิ UCEP Plus แต่สามารถเข้ารับการรักษาที่สถานพยาบาลตามสิทธิสุขภาพของตนได้
ทั้งนี้ สถาบันการแพทย์ฉุกเฉินแห่งชาติ (สพฉ.) มีศูนย์ประสานคุ้มครองสิทธิผู้ป่วยฉุกเฉินวิกฤต เป็นหน่วยประสานระหว่างประชาชนและสถานพยาบาล ทำหน้าที่ให้คำปรึกษาและให้ข้อมูล สอบถามโทร.0-2872-1669
.........................
วันจันทร์ที่ 5 กันยายน 2565
​วธ. เผยผลการติดตามโบราณวัตถุของไทยในต่างประเทศกลับมาตุภูมิ
​วธ. เผยผลการติดตามโบราณวัตถุของไทยในต่างประเทศกลับมาตุภูมิ
วธ. เผยผลการติดตามโบราณวัตถุของไทยในต่างประเทศกลับมาตุภูมิ
จากการที่ รัฐบาลได้แต่งตั้งคณะกรรมการติดตามโบราณวัตถุของไทยในต่างประเทศ” เมื่อมิถุนายน 2560 เพื่อทวงคืนโบราณวัตถุของไทย โดยกำหนดมาตรการตรวจสอบ ประสานความร่วมมือ ทั้งวิธีการการทูตและกฎหมาย โดยความคืบหน้าของติดตามโบราณวัตถุของไทยในต่างประเทศ ได้รับคืนมาแล้ว 2 รายการ เดินหน้าติดตามอีก 35 รายการ ขณะที่ภาคเอกชนได้ส่งมอบคืนให้อีก 637 รายการ ในรอบปี 2564-2565
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ความคืบหน้าในการติดตามโบราณวัตถุของไทยในต่างประเทศนั้น ขณะนี้ได้รับรายงานภาพรวมจากคณะกรรมการติดตามโบราณวัตถุของไทยในต่างประเทศกลับคืนสู่ประเทศไทย ว่ามีความคืบหน้าอย่างต่อเนื่อง ทั้งที่ติดตามกลับคืนประเทศไทยแล้วและอยู่ระหว่างดำเนินการ โดยการติดตามและรับกลับคืนสู่ประเทศไทยแล้ว 2 รายการ ได้แก่ ทับหลังจากปราสาทหนองหงส์ จังหวัดบุรีรัมย์ และทับหลังจากปราสาทเขาโล้น จังหวัดสระแก้วซึ่งได้จัดส่งถึงพิพิธภัณฑสถานแห่งชาติ (พช.) พระนคร กรุงเทพฯ เมื่อวันที่ 31 พฤษภาคม 2564 และกรมศิลปากรเข้าตรวจสภาพ ทำความสะอาด ดำเนินกระบวนการตามหลักวิชาการ โดยเก็บรักษา ณ พระที่นั่งอิศราวินิจฉัย ภายใน พช.พระนคร ปัจจุบันทับหลังจากปราสาทหนองหงส์ จัดแสดงที่อุทยานประวัติศาสตร์พนมรุ้ง จ.บุรีรัมย์ และทับหลังจากปราสาทเขาโล้นจัดแสดงที่อุทยานประวัติศาสตร์สะด๊กก๊อกธม จ.สระแก้ว
สำหรับรายการโบราณวัตถุที่คณะกรรมการติดตามโบราณวัตถุของไทยในต่างประเทศกลับคืนสู่ประเทศไทยมีมติทวงคืนและอยู่ระหว่างการดำเนินการติดตาม จำนวน 35 รายการ ได้แก่ โบราณวัตถุประเภทรูปเคารพที่จัดแสดง ณ Norton Simon Museum 9 รายการ ปัจจุบันอยู่ในกระบวนการทำงานของสำนักงานสืบสวนความมั่นคงแห่งมาตุภูมิ สหรัฐอเมริกา
ส่วนโบราณวัตถุประเภทชิ้นส่วนโบราณสถานและประติมากรรม ที่จัดแสดง ณ Norton Simon Museum, Asian Art Museum, The Metropolitan Museum of Art, Kimbell Art Museum The Denver of Art Museum, Philsdelphia Museum of art และ The Asia Society Gallies รวม 23 รายการ ปัจจุบันอยู่ในกระบวนการทำงานของสำนักงานสืบสวนความมั่นคงแห่งมาตุภูมิ สหรัฐอเมริกา
นอกจากนี้ยังมีพระพุทธรูปประทับเหนือพนัสบดี จากเมืองโบราณซับจำปา จ.ลพบุรี 1 รายการ ซึ่งปรากฏอยู่ในรายการโบราณวัตถุของสถาบันเอเชียโซไซตี้ นิวยอร์ค สหรัฐอเมริกา และใบเสมา จาก จ.กาฬสินธุ์ 2 รายการ ได้แก่ ใบเสมาสลักภาพพระอินทร์ทรงช้างเอราวัณ และใบเสมาสลักภาพฉัททันต์ชาดก เก็บรักษาที่บริติชมิวเซียม กรุงลอนดอน ประเทศอังกฤษ ซึ่งกรมศิลปากรกำลังดำเนินการประสานกับกรมสารนิเทศ กระทรวงการต่างประเทศดำเนินการติดตามต่อไป
รัฐมนตรีว่าการกระทรวงวัฒนธรรม กล่าวต่อว่าที่ผ่านมา กรมศิลปากรได้รับมอบโบราณวัตถุที่อยู่ในครอบครองของเอกชนเพื่อเป็นสมบัติของชาติ 637 รายการ อาทิ นาง Katherine Ayers – Mannix ชาวอเมริกัน มอบโบราณวัตถุยุคก่อนประวัติศาสตร์ 12 รายการ ปัจจุบันเก็บรักษา ณ คลังกลางพิพิธภัณฑสถานแห่งชาติ จังหวัดปทุมธานี นายโยธิน ธาราหิรัญโชติ มอบโบราณวัตถุเครื่องปั้นดินเผาศิลปะลพบุรี ซึ่งเป็นของสะสมส่วนตัว 164 รายการ ปัจจุบันจัดแสดง ณ ห้องจัดแสดงศิลปะลพบุรี พิพิธภัณฑสถานแห่งชาติ พระนคร และนาย Murray Upton ชาวออสเตรเลีย ประสงค์จะมอบพระพุทธรูปไม้แกะสลัก 9 รายการคืนให้แก่ประเทศไทย ปัจจุบันอยู่ระหว่างการดำเนินการของกรมศิลปากรในการตรวจพิสูจน์ เป็นต้น ถือเป็นความร่วมมือร่วมใจจากทุกภาคส่วนในการร่วมกันดูแลรักษาสมบัติของชาติกลับมาตุภูมิถิ่นกำเนิด สร้างความภาคภูมิใจให้กับคนไทยทั้งชาติ
วันอาทิตย์ที่ 23 ตุลาคม 2565
นายกรัฐมนตรีวางพวงมาลา เนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว ณ พระบรมราชานุสรณ์ พระลานพระราชวังดุสิต
นายกรัฐมนตรีวางพวงมาลา เนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว ณ พระบรมราชานุสรณ์ พระลานพระราชวังดุสิต
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า วันนี้ (23 ตุลาคม 2565) เวลา 08.15 น. พลเอก ประยุทธ์ จันทร์โอชานายกรัฐมนตรีและรัฐมนตรีว่าการกระทรวงกลาโหมวางพวงมาลาเนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว ในนามนายกรัฐมนตรีและคณะรัฐมนตรี โดยมีคณะรัฐมนตรีเข้าร่วมในพิธี ณ พระบรมราชานุสรณ์ พระลานพระราชวังดุสิต
...................
วันพุธที่ 7 กันยายน 2565
รัฐบาลพร้อมสนับสนุน เลี้ยงโคเนื้อคุณภาพดี ”พันธุ์ไททาจิ” บูมเศรษฐกิจห้าจังหวัดชายแดนใต้ ส่งออกตลาดฮาลาล
รัฐบาลพร้อมสนับสนุน เลี้ยงโคเนื้อคุณภาพดี ”พันธุ์ไททาจิ” บูมเศรษฐกิจห้าจังหวัดชายแดนใต้ ส่งออกตลาดฮาลาล
วันที่ 7 กันยายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรีเปิดเผยว่า เมื่อวันที่ 6 ก.ย. 65 คณะรัฐมนตรีได้รับทราบการขับเคลื่อนกิจกรรมโคบาลชายแดนใต้ ภายใต้โครงการเมืองปศุสัตว์ ระเบียงเศรษฐกิจฮาลาล จ. ชายแดนภาคใต้ ระยะ 7 ปี (พ.ศ. 2565-2571) กรอบวงเงิน 1560.50 ล้านบาท โดยให้ ศอ.บต. และ กระทรวงเกษตรและสหกรณ์ เป็นหน่วยงานหลักในการขับเคลื่อน ร่วมกับภาคส่วนต่างๆ โดยมีเป้าหมายขยายปริมาณการเลี้ยงโคคุณภาพดี และยกระดับคุณภาพการผลิตเนื้อเข้าสู่มาตรฐาน GMP และฮาลาล เพื่อส่งออกทั่วโลก โดยเฉพาะประเทศโลกมุสลิม ที่ต้องการเนื้อเกรดดีและฮาลาลไว้เพื่อบริโภค ทั้งนี้ ตามกรอบระยะเวลาของแผน คาดจะสามารถสร้างอาชีพการเลี้ยงโคเนื้ออย่างยั่งยืนแก่กลุ่มเกษตรกร 1,000 กลุ่ม เกษตรกร 10,000 ราย แม่โคพันธุ์ดี 50,000 ตัว
โดยการดำเนินงานแบ่งเป็นสามระดับคือ
ระดับต้นน้ำ เน้นการพัฒนาความรู้เกษตรกรส่งเสริมวิสาหกิจโคไทยในหมู่บ้าน จำนวน 1,000 กลุ่มในพื้นที่ห้าจังหวัดชายแดนภาคใต้ (ปัตตานี ยะลา นราธิวาส สงขลา และสตูล) เพื่อผลิตโคลูกผสม “สายพันธุ์ไทยทาจิ” และปลูกพืชอาหารสัตว์ที่เหมาะสมสำหรับเลี้ยงโค
ระดับกลางน้ำ จะเป็นการส่งเสริมการปลูกพืชอาหารสัตว์การแปรรูปอาหารสัตว์เพื่อจำหน่ายการก่อสร้างโรงฆ่าสัตว์ชุมชนพร้อมโรงตัดแต่งและแปรรูปเนื้อสัตว์ห้องเย็น ยกระดับคุณภาพการผลิตเนื้อคุณภาพเข้าสู่มาตรฐาน GMP และฮาลาล
ระดับปลายน้ำ มีกิจกรรมสำคัญคือการส่งเสริมร้านตัดแต่งแปรรูปเนื้อสัตว์ (Butcher Shop) และจำหน่ายผลิตภัณฑ์เนื้อโคเป็นสินค้าเกษตรมูลค่าสูงในชุมชน รวมถึงส่งเสริมการตลาดในประเทศและการค้าระหว่างประเทศ
นางสาวรัชดา กล่าวต่อว่า “โคสายพันธุ์ไททาจิ” เป็นสายพันธุ์พื้นเมืองที่เหมาะกับสภาพภูมิประเทศและสภาพแวดล้อมในจังหวัดชายแดนภาคใต้ โดยสมเด็จพระกนิษฐาธิราชเจ้า กรมสมเด็จพระเทพรัตนราชสุดา สยามบรมราชกุมารี พระราชทานแม่พันธุ์โคแก่กรมปศุสัตว์ เพื่อเป็นแม่พันธุ์ ต่อยอดการเลี้ยงโคในประเทศ
“ตลาดเนื้อโคในพื้นที่จังหวัดชายแดนใต้มีมูลค่าทางเศรษฐกิจกว่า 2,000 ล้านบาท มีความต้องการบริโภคหลายหมื่นตัวต่อปี และยังมีตลาดในโลกมุสลิมที่มีความต้องการบริโภคเนื้อคุณภาพดีอีกมาก แต่ที่ผ่านมาการเลี้ยงโคในพื้นที่มีน้อยกว่าความต้องการ รัฐบาลจึงเห็นโอกาสในการส่งเสริมเนื้อโคคุณภาพฮาลาล เพื่อสร้างรายได้ให้แก่เกษตรกร ต่อยอดจากการเป็นเพียงผู้เลี้ยง ให้สามารถแปรรูป และรวมกลุ่มกันส่งออกไปต่างประเทศได้ ซึ่งขณะนี้ได้เริ่มขับเคลื่อนการให้ความรู้แก่เกษตรกรแล้ว และได้รับความสนใจอย่างมาก” นางสาวรัชดา กล่าว
วันเสาร์ที่ 10 กันยายน 2565
สธ.เตือนอย่าหลงเชื่อกลุ่มมิจฉาชีพ แชร์ลิงก์เว็บไซต์ปลอมอ้างให้เงินช่วยโควิด ลวงเหยื่อกรอกข้อมูล
โฆษกกระทรวงสาธารณสุข เตือนอย่าหลงเชื่อกลุ่มมิจฉาชีพ ทำเว็บไซต์ปลอมส่งลิงก์ต่อกันทางไลน์อ้างกระทรวงสาธารณสุขมีกิจกรรมให้เงินช่วยเหลือโควิด 19 ลวงเหยื่อให้กรอกข้อมูลส่วนตัว
โฆษกกระทรวงสาธารณสุข เตือนอย่าหลงเชื่อกลุ่มมิจฉาชีพ ทำเว็บไซต์ปลอมส่งลิงก์ต่อกันทางไลน์อ้างกระทรวงสาธารณสุขมีกิจกรรมให้เงินช่วยเหลือโควิด 19 ลวงเหยื่อให้กรอกข้อมูลส่วนตัว ย้ำกระทรวงมีภารกิจดูแลรักษาป้องกันควบคุมโรค ไม่มีภารกิจเกี่ยวกับเงินช่วยเหลือเยียวยา
วันนี้ (10 กันยายน 2565) นพ.รุ่งเรือง กิจผาติ หัวหน้าที่ปรึกษาระดับกระทรวง (นพ.ทรงคุณวุฒิ 11) และโฆษกกระทรวงสาธารณสุข กล่าวว่า ขณะนี้มีกลุ่มมิจฉาชีพทำเว็บไซต์ปลอมมีโลโก้กระทรวงสาธารณสุข และส่งลิงก์เว็บไซต์ให้ประชาชนทางไลน์และโซเชียลมีเดีย โดยหลอกว่ากระทรวงสาธารณสุขมีกิจกรรมให้เงินช่วยเหลือช่วงโควิด 19เพื่อให้เหยื่อกรอกข้อมูลสำคัญส่วนตัว ซึ่งข้อมูลส่วนบุคคลเหล่านี้มักใช้ในการยืนยันตัวตนเพื่อความปลอดภัยในการเข้าใช้ระบบต่างๆ หรือทำธุรกรรมออนไลน์ เมื่อมิจฉาชีพได้ไปอาจถูกนำไปใช้ในเรื่องที่ผิดกฎหมาย ทำให้เราตกเป็นเหยื่อหรือผู้ประสบภัยทางออนไลน์ได้ จึงขอเตือนภัยว่าอย่าหลงเชื่อให้ข้อมูลส่วนตัวอย่างเด็ดขาด ทั้งนี้ ภารกิจของกระทรวงสาธารณสุขคือการดูแลป้องกันรักษาควบคุมโรค ไม่ได้มีภารกิจเกี่ยวกับเงินช่วยเหลือประชาชน และไม่ได้มีโครงการหรือกิจกรรมที่เกี่ยวข้องกับการให้เงินช่วยเหลือโควิด 19 หรือโรคระบาดแต่อย่างใด
นพ.รุ่งเรืองกล่าวต่อว่า กลุ่มมิจฉาชีพมีการปรับเปลี่ยนวิธีการใหม่ๆ ตลอดเวลา เพื่อหลอกลวงข้อมูลจากเหยื่อ และมักแอบอ้างหน่วยงานของรัฐ เพื่อสร้างความน่าเชื่อถือ จึงขอให้พิจารณาตรวจสอบข้อมูลอย่างถี่ถ้วนก่อนทุกครั้ง หากไม่แน่ใจแนะนำให้สอบถามกับหน่วยงานโดยตรง โดยเว็บไซต์ของกระทรวงสาธารณสุข คือwww.moph.go.th สามารถเข้ามาตรวจสอบข้อมูลภายในเว็บไซต์ทางการได้ ทั้งนี้ กระทรวงสาธารณสุขจะดำเนินการคดีกลุ่มมิจฉาชีพตามกฏหมายอย่างถึงที่สุด
************************************* 10 กันยายน 2565
วันอาทิตย์ที่ 9 ตุลาคม 2565
อุตุฯ เตือนอากาศแปรปรวนบริเวณไทยตอนบน ฝนตกหนักภาคใต้ ก่อนที่อุณหภูมิจะลดลง 1 - 5 องศาฯ
.....
กรมอุตุนิยมวิทยา ออกประกาศเตือนในช่วง 9 - 14 ต.ค. 65 บริเวณความกดอากาศสูงหรือมวลอากาศเย็นกำลังปานกลางจากประเทศจีนจะแผ่เสริมลงมาปกคลุมประเทศไทยตอนบน ทำให้บริเวณดังกล่าวมีฝนฟ้าคะนอง ลมกระโชกแรง และฝนตกหนักบางแห่งเกิดขึ้นวันที่ 9 - 11 ต.ค. นี้
.
หลังจากนั้นอุณหภูมิจะลดลงกับมีลมแรง โดยภาคตะวันออกเฉียงเหนืออุณหภูมิจะลดลง 3 - 5 องศาเซลเซียส ส่วนภาคเหนือ ภาคกลาง และภาคตะวันออก อุณหภูมิจะลดลง 1 - 3 องศาเซลเซียส ขอให้ประชาชนระวังอันตรายจากสภาพอากาศแปรปรวนที่มีฝนตกหนัก ลมกระโชกแรง และอุณหภูมิลดลง รวมถึงดูแลสุขภาพไว้ด้วย
.
สำหรับลมตะวันออกที่พัดปกคลุมอ่าวไทยและภาคใต้มีกำลังแรงขึ้น ทำให้ภาคใต้มีฝนตกหนักถึงหนักมากในช่วงวันที่ 9 – 11 ต.ค นี้
#ไทยคู่ฟ้า#สื่อสารรัฐบาลไทย
-------------------
วันอังคารที่ 13 กันยายน 2565
สธ. ยืนยัน แนวทางรักษาโควิด 19 มีคณะแพทย์ผู้เชี่ยวชาญพิจารณาตามข้อมูลวิชาการ
โฆษกกระทรวงสาธารณสุข ยืนยัน แนวทางการรักษาโรคโควิด 19 ของไทย มีคณะแพทย์ผู้เชี่ยวชาญจากสถาบันการแพทย์ชั้นนำร่วมพิจารณา และมีการปรับเปลี่ยนให้สอดคล้องกับหลักฐานการศึกษาทางวิชาการทั้งในประเทศและต่างประเทศ
โฆษกกระทรวงสาธารณสุข ยืนยัน แนวทางการรักษาโรคโควิด 19 ของไทย มีคณะแพทย์ผู้เชี่ยวชาญจากสถาบันการแพทย์ชั้นนำร่วมพิจารณา และมีการปรับเปลี่ยนให้สอดคล้องกับหลักฐานการศึกษาทางวิชาการทั้งในประเทศและต่างประเทศ จึงมีการจัดหายาที่ใช้รักษาหลายรายการ รวมถึงกรณียาฟาวิพิราเวียร์จะมีการนำเข้าคณะกรรมการพิจารณาเช่นกัน
วันนี้ (13 กันยายน 2565) ที่กระทรวงสาธารณสุข จังหวัดนนทบุรี นายแพทย์รุ่งเรือง กิจผาติ หัวหน้าที่ปรึกษาระดับกระทรวง (นพ.ทรงคุณวุฒิระดับ 11) และโฆษกกระทรวงสาธารณสุข เปิดเผยกรณีมีนักวิชาการทางการแพทย์หลายท่านแสดงความเป็นห่วงเรื่องประสิทธิภาพของยาฟาวิพิราเวียร์ ว่า มาตรการต่างๆ เกี่ยวกับโรคโควิด 19ของประเทศไทย ทั้งการป้องกันควบคุมโรค การรักษาพยาบาล กระทรวงสาธารณสุขดำเนินการในรูปของคณะกรรมการที่ประกอบด้วยนักวิชาการและแพทย์ผู้เชี่ยวชาญจากสถาบันการแพทย์ชั้นนำ ร่วมพิจารณาจากข้อมูลการศึกษาทางวิชาการที่มีทั้งในประเทศและต่างประเทศ โดยยาฟาวิพิราเวียร์เป็นยาตัวแรกที่มีการใช้ตั้งแต่เริ่มมีการแพร่ระบาด ซึ่งในขณะนั้นเป็นสายพันธุ์ที่ทำให้เกิดอาการรุนแรง มีการติดเชื้อที่ปอด โดยผลการศึกษาของคณะแพทยศาสตร์ ศิริราชพยาบาล มหาวิทยาลัยมหิดล ร่วมกับ สถาบันบำราศนราดูร กรมควบคุมโรค และกองการแพทย์จีโนมิกส์และสนับสนุนนวัตกรรม กรมวิทยาศาสตร์การแพทย์ ในผู้ป่วยโควิด 19 ที่มีอาการเล็กน้อยหรือปานกลาง ไม่มีภาวะปอดบวม และได้รับยาตั้งแต่วันแรกที่เริ่มมีอาการ ติดตามประเมินอาการในโรงพยาบาลโดยบุคลากรทางการแพทย์ พบว่า ทำให้อาการของผู้ป่วยโควิด 19 ดีขึ้นเร็วกว่ากลุ่มที่ไม่ได้รับยาอย่างชัดเจน (ครึ่งหนึ่งดีขึ้นใน 2 วันเมื่อได้รับยา เปรียบเทียบกับ 14 วันในกลุ่มไม่ได้รับยา)
นายแพทย์รุ่งเรืองกล่าวต่อว่า สำหรับการวิจัยยาฟาวิพิราเวียร์ของต่างประเทศดำเนินการคนละห้วงเวลา รวมถึงมีข้อแตกต่างในรายละเอียดเกี่ยวกับการศึกษาและการใช้จริงของไทย ซึ่งตั้งแต่มีการใช้ยาตัวนี้ อัตราการสูญเสียลดน้อยลงตามลำดับ โดยปัจจุบันอัตราการเสียชีวิตจากโรคโควิด 19 ของไทย น้อยกว่า 0.1 % หรือ น้อยกว่า 1 รายในผู้ติดเชื้อ 1,000 ราย ซึ่งนับว่าต่ำมาก นอกจากนี้ ยาฟาวิพิราเวียร์ยังเป็นยาที่ใช้ในผู้ที่อายุน้อยกว่า 18 ปี ในขณะนี้ด้วย
ทั้งนี้ คณะกรรมการผู้เชี่ยวชาญมีการติดตามข้อมูลการรักษา ผลการวิจัยใหม่ๆ ที่เกี่ยวข้องอย่างต่อเนื่อง เพื่อปรับแนวทางการรักษาให้เหมาะสม จึงมีการนำยาตัวอื่นที่มีผลการศึกษารองรับมาใช้ด้วย เช่น ยาเรมเดซิเวียร์ (Remdisivir) ซึ่งเป็นยาชนิดฉีด มีกลไกการออกฤทธิ์ตำแหน่งเดียวกับฟาวิพิราเวียร์ สำหรับผู้ป่วยที่มีปัญหาการดูดซึมยารับประทานไม่ได้ รวมถึงหญิงตั้งครรภ์ ยาโมลนูพิราเวียร์ (Molnupiravir) เป็นยารับประทานสำหรับผู้ใหญ่ มีกลไกการออกฤทธิ์จุดเดียวกัน ช่วยลดความเสี่ยงเกิดอาการรุนแรงได้ โดยต้องให้ภายใน 5 วันหลังเริ่มมีอาการ และยาแพกซ์โลวิด (Paxlovid) มีกลไกการออกฤทธิ์ที่เอนไซม์ ทำให้เชื้อลดจำนวนลง ซึ่งอยู่ระหว่างการกระจายไปยังโรงพยาบาลต่างๆ หลังได้รับการอนุมัติจากศูนย์ปฏิบัติการฯ กระทรวงสาธารณสุข และศบค. ส่วนข้อมูลเกี่ยวกับประสิทธิภาพของยาฟาวิพิราเวียร์ที่มีการเผยแพร่ในขณะนี้ คณะกรรมการวิชาการฯ ได้รับทราบและจะนำเข้าสู่การพิจารณาปรับปรุงแนวทางการรักษาที่เหมาะสมต่อไป นพ.รุ่งเรืองกล่าวในตอนท้าย
********************************** 13 กันยายน 2565
วันพุธที่ 19 ตุลาคม 2565
หัวหน้าผู้ตรวจราชการกระทรวงอุตสาหกรรม ร่วมพิธีวางพานพุ่มดอกไม้ถวายราชสักการะพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
หัวหน้าผู้ตรวจราชการกระทรวงอุตสาหกรรม ร่วมพิธีวางพานพุ่มดอกไม้ถวายราชสักการะพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
วันนี้ (19 ตุลาคม 2565) เวลา 08.00 น. นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม ร่วมพิธีวางพานพุ่มดอกไม้ถวายราขสักการะ เพื่อเทิดพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในฐานะทรงเป็น “พระบิดาแห่งเทคโนโลยีไทย” โดยกำหนดให้วันที่ 19 ตุลาคม ของทุกปี เป็น “วันเทคโนโลยีไทย” ทั้งนี้ พิธีดังกล่าวจัดขึ้น ณ พระบรมราชานุสาวรีย์พระบาทสมเด็จพระปรเมนทรรามาธิบดีศรีสินทรมหามงกุฏ พระจอมเกล้าเจ้าอยู่หัว พระสยามเทวมหามกุฏวิทยมหาราช ภายในบริเวณ กระทรวงการอุดมศึกษา วิทยาศาสตร์ วิจัยและนวัตกรรม ถนนพระรามที่ 6 เขตราชเทวี กรุงเทพมหานคร
วันศุกร์ที่ 4 พฤศจิกายน 2565
รพ.สังคม จ.หนองคาย นำร่องโครงการห้องปฏิบัติการ/รังสีวินิจฉัยแพทย์แผนไทย เขตสุขภาพที่ 8 ช่วยวินิจฉัย ติดตาม วางแผนรักษาได้แม่นยำ
รองนายกรัฐมนตรีและรัฐมนตรีว่าการกระทรวงสาธารณสุข เป็นประธานพิธีรับมอบ อาคารผู้ป่วยใน วรลาโภอนุสรณ์ (หลวงปู่เหรียญ) รองรับผู้ป่วยไทย-ลาว พระสงฆ์อาพาธได้รับการดูแลอย่างเหมาะสม ประชาชนได้รับการดูแลใกล้บ้าน
รองนายกรัฐมนตรีและรัฐมนตรีว่าการกระทรวงสาธารณสุข เป็นประธานพิธีรับมอบ อาคารผู้ป่วยใน วรลาโภอนุสรณ์ (หลวงปู่เหรียญ) รองรับผู้ป่วยไทย-ลาว พระสงฆ์อาพาธได้รับการดูแลอย่างเหมาะสม ประชาชนได้รับการดูแลใกล้บ้าน พร้อมเปิดโครงการห้องปฏิบัติการและรังสีวินิจฉัยของแพทย์แผนไทย เขตสุขภาพที่ 8 ซึ่งนำร่องที่ รพ.สังคมช่วยให้แพทย์แผนไทยและแพทย์แผนจีน วินิจฉัย ติดตาม วางแผนรักษาได้แม่นยำ
วันนี้ (4 พฤศจิกายน 2565 ) ที่ โรงพยาบาลสังคม จังหวัดหนองคาย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานพิธีรับมอบอาคารผู้ป่วยใน วรลาโภอนุสรณ์ (หลวงปู่เหรียญ) โดยมีพระราชภาวนาวชิรากร สุนทรญาณวรกิจ ยติคณิสสร บวรสังฆารามคามวาสี (หลวงพ่ออินทร์ถวาย สันตุสสโก) เจ้าอาวาสวัดป่านาคำน้อย อ.นายูง จ.อุดรธานี เป็นประธานฝ่ายสงฆ์ และ นพ.ทวีศิลป์ วิษณุโยธิน รองปลัดกระทรวงสาธารณสุข นพ.ปราโมทย์ เสถียรรัตน์ ผู้ตรวจราชการกระทรวงสาธารณสุข เขตสุขภาพที่ 8 ผู้บริหารกระทรวงสาธารณสุข อสม. จ.หนองคาย ร่วมพิธี พร้อมเปิดโครงการห้องปฏิบัติการและรังสีวินิจฉัยของแพทย์แผนไทย เขตสุขภาพที่ 8
นายอนุทินกล่าวว่า เขตสุขภาพที่ 8 มีแนวคิดที่จะพัฒนาระบบงานห้องปฏิบัติการเทคนิคการแพทย์และรังสีวินิจฉัยให้การแพทย์แผนไทยและแพทย์แผนจีน ร่วมกับศูนย์วิทยาศาสตร์การแพทย์ที่ 8 อุดรธานี ในการฟื้นฟูสุขภาพผสมผสานกับการแพทย์แผนปัจจุบัน โดยนำร่องที่โรงพยาบาลสังคม จังหวัดหนองคาย ซึ่งจะช่วยให้แพทย์แผนไทยและแพทย์แผนจีนมีการวินิจฉัยความผิดปกติของผู้ป่วย ติดตาม วางแผนการรักษาได้อย่างมีประสิทธิภาพ ถูกต้อง รวดเร็วและแม่นยำ ด้วยการส่งตรวจ LAB /X-ray ในกลุ่มโรคสะเก็ดเงิน โรคเบาหวานชนิดที่ 2 และโรคระบบกล้ามเนื้อและกระดูก เพื่อเป็นทางเลือกในการรักษา ให้ผู้ป่วยจะได้รับบริการที่ดียิ่งขึ้นทั้งในด้านคุณภาพและความรวดเร็ว
นายอนุทิน กล่าวต่อว่า อาคารผู้ป่วยใน วรลาโภอนุสรณ์ (หลวงปู่เหรียญ) เป็นอาคาร 5 ชั้น ใช้งบประมาณในการก่อสร้างจำนวน 135 ล้านบาท มีพระครูสุทธิญาณโสภณ ให้การสนับสนุนการก่อสร้าง และพระราชภาวนา วชิรากร สุนทรญาณวรกิจ ยติคณิสสร บวรสังฆาราม คามวาสี (หลวงพ่ออินทร์ถวาย สันตุสสโก) เป็นประธานที่ปรึกษาในการก่อสร้าง เปิดบริการเมื่อวันที่ 2 ตุลาคม 2562 ให้บริการห้องฉุกเฉิน ห้องฟอกไตขนาด 12 เตียง ผู้ป่วยสามัญหญิง ผู้ป่วยสามัญชาย ห้องพิเศษ และหอผู้ป่วยพระสงฆ์อาพาธ โดยมีประชาชน อำเภอสังคม พื้นที่ใกล้เคียง และประชาชนจากสาธารณรัฐประชาธิปไตยประชาชนลาว เข้ารับบริการผู้ป่วยนอกรวมกว่า 64,000 คน/ปี ช่วยให้พระสงฆ์ได้รับการดูแลอย่างเหมาะสม ไม่ปะปนกับผู้ป่วยทั่วไป รวมถึงผู้ป่วยที่จำเป็นต้องได้รับการฟอกไตได้รับการดูแลใกล้บ้าน ไม่ต้องเดินทางเข้ารักษาในเมือง ซึ่งใช้เวลาเดินทาง 1 - 1.30 ชม.
************************************** 4 พฤศจิกายน 2565
วันพฤหัสบดีที่ 6 ตุลาคม 2565
นายกฯ เยี่ยมผู้ประสบอุทกภัย อ.หล่มสัก สั่งแก้ไขปัญหาระยะยาวป้องกันน้ำหลากพื้นที่เศรษฐกิจและการเกษตร กำชับเร่งสำรวจความเสียหาย ช่วยเหลือประชาชนที่เดือดร้อนอย่างทั่วถึงโดยเร็ว เน้นย้ำความรัก ความสามัคคีเป็นหัวใจหลักในการแก้ไขปัญหา
นายกฯ เยี่ยมผู้ประสบอุทกภัย อ.หล่มสัก สั่งแก้ไขปัญหาระยะยาวป้องกันน้ำหลากพื้นที่เศรษฐกิจและการเกษตร กำชับเร่งสำรวจความเสียหาย ช่วยเหลือประชาชนที่เดือดร้อนอย่างทั่วถึงโดยเร็ว เน้นย้ำความรัก ความสามัคคี เป็นหัวใจหลักในการแก้ไขปัญหา
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (6 ตุลาคม 2565) เวลา 16.15 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ เดินทางไปตรวจติดตามสถานการณ์น้ำป่าสักและเยี่ยมเยียนประชาชนผู้ประสบอุทกภัยในเขตพื้นที่เศรษฐกิจ เทศบาลเมืองหล่มสัก ณ สวนสาธารณะดงตาล ตำบลหล่มสัก อำเภอหล่มสัก จังหวัดเพชรบูรณ์
นายกรัฐมนตรีกล่าวให้กำลังใจผู้ประสบภัยและได้รับความเดือดร้อน ขอให้ก้าวผ่านความยากลำบากไปด้วยกันด้วยความเข้มแข็ง ซึ่งรัฐบาลรับทราบสถานการณ์พร้อมติดตามเหตุการณ์ในทุกจังหวัด ทุกพื้นที่ และได้กำชับหน่วยงานที่เกี่ยวข้องเรื่องการบริหารจัดการน้ำ เร่งสำรวจความเสียหาย พร้อมช่วยเหลือประชาชนที่เดือดร้อนอย่างทั่วถึง และเร่งฟื้นฟูโดยเร็วที่สุด ซึ่งแม้ในวันนี้สถานการณ์น้ำได้ลดลงแล้วบางพื้นที่ ก็ขอให้ทุกคนมีกำลังใจที่เข้มแข็ง อย่าท้อแท้ และช่วยกันแก้ปัญหาเพื่อให้สามารถใช้ชีวิตอยู่กับธรรมชาติได้อย่างปลอดภัย รัฐบาลยืนยันจะเร่งดูแลช่วยเหลือเยียวยาประชาชนทุกกลุ่มโดยเร็วและไม่ทอดทิ้งประชาชน
นายกรัฐมนตรีขอให้ทุกคนพร้อมปรับตัวรับการเปลี่ยนแปลงของธรรมชาติและสภาพอากาศที่เปลี่ยนแปลงไป และชื่นชมที่ทุกคนสามารถใช้ชีวิตได้ด้วยความอดทน และสามารถผ่านพ้นสถานการณ์ต่าง ๆ ไปได้ด้วยดี ยืนยืนยันรัฐบาลพร้อมดูแลอย่างเต็มที่ โดยจะจัดสรรงบประมาณและผลักดันการพัฒนาโครงการต่าง ๆ ที่สำคัญเร่งด่วนอย่างต่อเนื่อง ทั้งนี้ ในส่วนของประชาชนขอให้ติดตามรับฟังข่าวสารจากทางราชการอย่างต่อเนื่อง
ในตอนท้าย นายกรัฐมนตรีเน้นย้ำถึงความรัก ความสามัคคี อันจะเป็นหัวใจในการแก้ไขปัญหาทั้งหมด ยืนยันจะใช้เวลาที่เหลืออยู่ของรัฐบาล เพื่อการแก้ไขปัญหาปากท้องและบรรเทาความเดือดร้อนของประชาชนให้ดีที่สุด.
วันจันทร์ที่ 24 ตุลาคม 2565
PM lays wreath on occasion of King Chulalongkorn Day
PM lays wreath on occasion of King Chulalongkorn Day
October 23, 2022, at 0815hrs, at Dusit Royal Plaza, Prime Minister Gen. Prayut Chan-o-cha chaired the wreath laying ceremony, and paid respect to King Chulalongkorn or Phra Piya Maharaj (King Rama V) at the King Rama V Monument to commemorate King Chulalongkorn Day. Also participating in the ceremony were members of the cabinet. The Prime Minister laid 2 wreaths for himself and on behalf of the cabinet, and bowed to end the ceremony.
King Chulalongkorn Day or Piya Maharaj Day is commemorated every year on October 23 in honor of King Chulalongkorn whose passing falls on this date. He is much beloved by his Thai subjects as well as foreigners, and was praised as “Somdej Phra Piya Maharaj- the Great and Beloved King”.
วันเสาร์ที่ 29 ตุลาคม 2565
ประกาศฉบับใหม่ เงื่อนไขนำเข้าเมล็ดพันธุ์กัญชา กัญชง อนุญาตเพิ่มช่องทางขนส่งได้ทั้งด่านทางอากาศ ทางน้ำ และทางบก
ประกาศฉบับใหม่ เงื่อนไขนำเข้าเมล็ดพันธุ์กัญชา กัญชง อนุญาตเพิ่มช่องทางขนส่งได้ทั้งด่านทางอากาศ ทางน้ำ และทางบก
วันที่ 29 ต.ค.65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า เมื่อวันที่ 28 ต.ค.ที่ผ่านมา เว็บไซต์ราชกิจจานุเบกษา ได้เผยแพร่ประกาศกรมวิชาการเกษตร เรื่อง เงื่อนไขการนำเข้าเมล็ดพันธุ์กัญชา กัญชง พ.ศ. 2565 ฉบับใหม่ ใช้แทนประกาศฉบับเดิมเมื่อวันที่ 7 มิ.ย.2565 โดยประกาศฉบับใหม่นี้มีผลบังคับใช้ตั้งแต่วันนี้(29 ต.ค.65) เป็นต้นไป เพื่อเป็นข้อกำหนด เงื่อนไขสำหรับประชาชนที่ต้องการนำเข้าเมล็ดพันธุ์ของพืชกัญชา กัญชง จากทุกประเทศ
สำหรับสาระสำคัญที่เปลี่ยนแปลงจากฉบับเดิมนั้น อยู่ในส่วนของการเพิ่มช่องทางการขนส่งเมล็ดพันธุ์กัญชา กัญชง เข้ามาในราชอาณาจักรไทย โดยอนุญาตให้นำเข้าในลักษณะเป็นสินค้าขนส่งทางอากาศ ทางน้ำ และทางบก จากเดิมที่สามารถขนส่งเฉพาะทางอากาศเท่านั้น พร้อมกับยกเลิกข้อกำหนดเกี่ยวกับการกำจัดศัตรูพืชด้วยกรรมวิธีคลุกด้วยสารป้องกันกำจัดเชื้อราหรือสารป้องกันกำจัดเชื้อราพร้อมระบุชื่อสารเคมีและอัตราที่ใช้ ลงในใบรับรองสุขอนามัยพืช
น.ส.ไตรศุลี กล่าวว่า ในส่วนข้อกำหนดอื่นๆ คงสาระสำคัญความเข้มงวดในการนำเข้าเช่นเดียวกับประกาศฉบับเดิม อาทิ ข้อกำหนดการนำเข้าเมล็ดพันธุ์กัญชา กัญชง ต้องขอใบอนุญาตนำเข้าจากกรมวิชาการเกษตร กระทรวงเกษตรและสหกรณ์ ซึ่งเมล็ดพันธุ์กัญชา กัญชงที่ส่งมายังราชอาณาจักรไทย ต้องไม่ใช่พืชที่ได้รับการดัดแปลงสารพันธุกรรม มีข้อกำหนดให้บรรจุเมล็ดพันธุ์กัญชา กัญชงในบรรจุภัณฑ์ที่ใหม่ สะอาด และต้องไม่มีการปะปนของแมลงที่มีชีวิต การปลอมปนของเมล็ดพืช ดิน เศษซากพืชและสัตว์ ที่สำคัญต้องมีใบรับรองสุขอนามัยพืช หรือใบรับรองสุขอนามัยพืชสำหรับการส่งต่อ ซึ่งออกให้โดยองค์กรอารักขาพืชแห่งชาติจากประเทศผู้ส่งออกด้วย
ทั้งนี้ เมื่อเมล็ดพันธุ์กัญชา กัญชงมาถึงด่านนำเข้าในราชอาณาจักรไทย จะมีการตรวจโดยพนักงานเจ้าหน้าที่ เพื่อยืนยันความถูกต้องของเอกสารทั้งหมด ซึ่งกรมวิชาการเกษตร มีสิทธิสั่งให้ส่งกลับ หรือสั่งให้ทำลายซึ่งเมล็ดพันธุ์กัญชา กัญชง กรณีถ้าพบการไม่ปฏิบัติตามข้อกำหนดนำเข้าด้านเอกสารและด้านสุขอนามัยพืช เป็นพืชที่ได้รับการดัดแปลงสารพันธุกรรม หรือมีการปะปนของแมลง การปลอมปนของเมล็ดพืช ดิน เศษซากพืชและสัตว์ เป็นต้น
วันจันทร์ที่ 17 ตุลาคม 2565
นายกรัฐมนตรีห่วงใยเยาวชนจากภัยออนไลน์ หวั่นปัญหาล่อลวงนำไปสู่ความสูญเสีย แนะผู้ปกครองดูแลการใช้โชเชียลมีเดียของบุตรหลานใกล้ชิด มอบหน่วยงานเกี่ยวข้องศึกษาแนวทางอุดช่องว่างกฎหมาย
นายกรัฐมนตรีห่วงใยเยาวชนจากภัยออนไลน์ หวั่นปัญหาล่อลวงนำไปสู่ความสูญเสีย แนะผู้ปกครองดูแลการใช้โชเชียลมีเดียของบุตรหลานใกล้ชิด มอบหน่วยงานเกี่ยวข้องศึกษาแนวทางอุดช่องว่างกฎหมาย
วันที่ 17 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม มีความห่วงเยาวชนจากภัยออนไลน์ ที่ปัจจุบันมิจฉาชีพและผู้ไม่หวังดีแฝงตัวและเข้ามากระทำไม่เหมาะสมผ่านการล่อลวง (Grooming) และนำไปสู่การกระทำผิด อาทิ การล่วงละเมิดทางเพศ การข่มขู่แบล็กเมล จนอาจนำไปสู่ความสูญเสียต่างๆ
ทั้งนี้ มีข้อมูลการสำรวจจากความร่วมมือของหลายหน่วยงานต่างๆ ได้แก่ กองบัญชาการตำรวจสืบสวนสอบสวนอาชญากรรมทางเทคโนโลยี สำนักงานตำรวจแห่งชาติ กรมสอบสวนคดีพิเศษ (ดีเอสไอ) กระทรวงการพัฒนาสังคมและความมั่นคงของมนุษย์ (พม.) สำนักงานกองทุนสนับสนุนการสร้างเสริมสุขภาพ (สสส.) มูลนิธิอินเทอร์เน็ตร่วมพัฒนาไทย มูลนิธิศานติวัฒนธรรม ซึ่งได้สำรวจสถานการณ์เด็กกับภัยออนไลน์ 2565 ในเยาวชนกลุ่มตัวอย่างอายุ 9-18 ปี พบข้อมูลที่แสดงให้เห็นว่าเยาวชนอยู่ในความเสี่ยงที่จะเผชิญภัยออนไลน์
ตามข้อมูลระบุว่าจากเยาวชนกลุ่มตัวอย่าง 31,965 คน ร้อยละ 81 มีแท็บเล็ตหรือสมาร์ทโฟนของตัวเอง 64% มีอินเทอร์เน็ตที่บ้าน ร้อยละ 85 ใช้โซเชียลมีเดียทุกวันหรือเกือบทุกวันหรือเล่นเกมอย่างหนัก โดยเด็กกลุ่มตัวอย่างร้อยละ 54 เคยพบเห็นสื่อลามกอนาจาร ร้อยละ 36 มีประสบการณ์ถูกจีบในโลกออนไลน์ ซึ่งเป็นพฤติกรรมที่มีความเสี่ยงที่คนร้ายจะหลอกให้เด็กตกหลุมรัก ขอภาพลับ นัดพบเพื่อละเมิดทางเพศแล้วถ่ายรูปข่มขู่แบล็กเมล อาจนำไปสู่ปัญหาซึมเศร้าและอาจฆ่าตัวตาย นอกจากนี้ ยังมีภัยอื่นๆ อาทิ การถูกรังแกหรือบูลลี่ออนไลน์ การเข้าเว็บไซต์ผิดกฎหมาย อันตราย เล่นพนันออนไลน์ เป็นต้น
น.ส.ไตรศุลี กล่าวว่า นายกรัฐมนตรีรับทราบถึงข้อมูลปัญหาดังกล่าวและมีความห่วงใยต่อเยาวชนจากภัยออนไลน์ และเห็นว่าปัญหานี้จะต้องอาศัยความร่วมมือจากหลายส่วน ทั้งพ่อแม่ผู้ปกครองในฐานะผู้ใกล้ชิดมากที่สุด ต้องดูแลการใช้โซเชียลมีเดียของบุตรหลานอย่างใกล้ชิด มีการพูดคุยให้ข้อคิด คำแนะนำต่างๆ โรงเรียน สถานศึกษา หน่วยงานที่เกี่ยวข้องร่วมกันให้ความรู้ความเข้าใจถึงการใช้งานโซเชียลมีเดียอย่างถูกต้องและปลอดภัย
นอกจากนี้ นายกรัฐมนตรีขอให้หน่วยงานเกี่ยวข้องศึกษาในประเด็นที่ยังมีช่องว่างทางกฎหมาย เช่น กรณีที่ปัจจุบันยังไม่มีกฎหมายที่เอาผิดกับผู้ที่เริ่มมีพฤติกรรมการล่อลวงเด็กด้วยวัตถุประสงค์ทางเพศ (grooming) โดยยังไม่มีการพาไปหรือลงมือกระทำล่วงละเมิดทางเพศ เพื่อเป็นการป้องปรามการกระทำผิดตั้งแต่ต้นไม่รอจนเกิดการกระทำผิดและเสียหายก่อน เป็นต้น
วันอาทิตย์ที่ 2 ตุลาคม 2565
รมว.เฮ้งห่วงเหตุเพลิงไหม้โรงงานพลาสติก จ.สงขลา สั่ง กสร. ลงพื้นที่ตรวจสอบสาเหตุ และช่วยเหลือทันที
รัฐมนตรีว่าการกระทรวงแรงงานห่วงเหตุเพลิงไหม้โรงงานพลาสติก จ.สงขลาสั่งกรมสวัสดิการและคุ้มครองแรงงาน (กสร.) ลงพื้นที่ตรวจสอบสาเหตุการเกิดเพลิงไหม้ และเข้าช่วยเหลือทันที
รัฐมนตรีว่าการกระทรวงแรงงานห่วงเหตุเพลิงไหม้โรงงานพลาสติก จ.สงขลาสั่งกรมสวัสดิการและคุ้มครองแรงงาน (กสร.) ลงพื้นที่ตรวจสอบสาเหตุการเกิดเพลิงไหม้ และเข้าช่วยเหลือทันที
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีเกิดเหตุเพลิงไหม้โรงงานพลาสติก แถวหาดใหญ่ จ.สงขลาว่า รัฐบาลภายใต้การนำของ พลเอกประยุทธ์ จันทร์โอชา นายกรัฐมนตรี
และรัฐมนตรีว่าการกระทรวงกลาโหม พลเอกประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน มีความเป็นห่วงลูกจ้างอาจจะได้รับผลกระทบจากเหตุเพลิงไหม้ดังกล่าว ผมจึงได้สั่งการให้กรมสวัสดิการและคุ้มครองแรงงาน (กสร.) ส่งพนักงานตรวจความปลอดภัย ลงพื้นที่ตรวจสอบสาเหตุการเกิดเพลิงไหม้ทันที เบื้องต้นพบว่า บริษัท ไฟว์สตาร์ พลาสติก จำกัด ตั้งอยู่อำเภอหาดใหญ่ จังหวัดสงขลา
ประกอบกิจการผลิตเม็ดพลาสติก ได้เกิดเหตุเพลิงไหม้ขึ้นในวันที่ 2 ตุลาคม 2565 เวลา 12.00 น. โดยเจ้าหน้าที่ดับเพลิงได้เข้าระงับเหตุเพลิงไหม้เป็นที่เรียบร้อบแล้ว ซึ่งจากรายงานล่าสุดยังไม่พบผู้เสียชีวิตจากเหตุการณ์ดังกล่าว และอยู่ในระหว่างการตรวจสอบหาสาเหตุการเกิดเพลิงไหม้ ทั้งนี้ ผมได้สั่งการให้หน่วยงานในสังกัดกระทรวงแรงงาน ติดตามสถานการณ์อย่างใกล้ชิดและเข้าช่วยเหลือลูกจ้าง นายจ้างที่ได้รับผลกระทบจาก
เหตุเพลิงไหม้ดังกล่าว พร้อมตรวจสอบข้อเท็จจริงเพิ่มเติมเพื่อดำเนินการตามอำนาจหน้าที่ต่อไป
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า กสร.
ได้มอบหมายพนักงานตรวจความปลอดภัย สำนักงานสวัสดิการและคุ้มครองแรงงานจังหวัดสงขลา ศูนย์
ความปลอดภัยในการทำงานเขต 9 จ.สงขลา ลงพื้นที่ตรวจสอบหาสาเหตุการเกิดเพลิงไหม้ รวมถึงรวบรวมพยานหลักฐานว่านายจ้างมีการฝ่าฝืนไม่ปฏิบัติตามกฎหมายหรือพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554 และกฎกระทรวงกำหนดมาตรฐานในการบริหาร จัดการ
และดำเนินการด้านความปลอดภัย อาชีวอนามัย และสภาพแวดล้อมในการทำงาน เกี่ยวกับการป้องกัน
และระงับอัคคีภัย พ.ศ. 2555 หรือไม่ หากนายจ้างไม่ปฏิบัติตามกฎหมายดังกล่าวจะดำเนินการตามกฎหมายต่อไป ทั้งนี้หากนายจ้าง/เจ้าของสถานประกอบกิจการใดมีข้อสงสัยเกี่ยวกับการปฏิบัติตามกฎหมายความปลอดภัยในการทำงาน สามารถสอบถามข้อมูลเพิ่มเติมได้ที่ กองความปลอดภัยแรงงาน โทรศัพท์ 0 2448 9128-39 หรือโทรศัพท์สายด่วน 1506 กด 3 และ 1546
---------------------------
วันพฤหัสบดีที่ 27 ตุลาคม 2565
นางสิริรัตน์ วีรวิศาล รองอธิบดีกรมการขนส่งทางบก เป็นประธานเปิดการประชุมผู้เชี่ยวชาญแห่งเอเชีย ครั้งที่ 80
...
นางสิริรัตน์ วีรวิศาล รองอธิบดีกรมการขนส่งทางบก เป็นประธานเปิดการประชุมผู้เชี่ยวชาญแห่งเอเชีย ครั้งที่ 80
วันนี้ (27 ต.ค.65) ณ อาคาร 4 ชั้น 7 กรมการขนส่งทางบก นางสิริรัตน์ วีรวิศาล รองอธิบดีกรมการขนส่งทางบก กระทรวงคมนาคม เป็นประธานเปิดการประชุมผู้เชี่ยวชาญแห่งเอเชีย ครั้งที่ 80 (80th Asia Expert Meeting on Electric Vehicle Training) โดยกรมการขนส่งทางบก ร่วมกับ Ministry of Land, Infrastructure, Transport and Tourism (MLIT) Ministry of Economy, Trade and Industry (METI) Japan Automobile Standards Internationalization Center (JASIC) Japan Automobile Research Institute (JARI) จัดการประชุมในหัวข้อคือ “การจัดฝึกอบรมด้านยานยนต์ไฟฟ้า” โดยมี นายชีพ น้อมเศียร ผู้อำนวยการสำนักวิศวกรรมยานยนต์ เป็นผู้กล่าววัตถุประสงค์ของการจัดประชุมในครั้งนี้
เพื่อเตรียมการรองรับการดำเนินการตามประกาศและเพื่อให้ความรู้และความเข้าใจกับเจ้าหน้าที่จากหน่วยงานภาครัฐและภาคอุตสาหกรรมที่เกี่ยวข้อง ทราบถึงข้อกำหนดคุณสมบัติคุณลักษณะ และกำหนดหลักเกณฑ์ วิธีการ และเงื่อนไขการรับรองแบบเครื่องกำเนิดพลังงานที่ขับเคลื่อนด้วยพลังงานไฟฟ้าของรถจักรยานยนต์ พ.ศ. 2564 (UN Regulation No.136) และประกาศกรมการขนส่งทางบกเรื่อง กำหนดคุณสมบัติ คุณลักษณะ และกำหนดหลักเกณฑ์ วิธีการ และเงื่อนไขการรับรองแบบเครื่องกำเนิดพลังงานที่ ขับเคลื่อนด้วยพลังงานไฟฟ้าของรถยนต์ พ.ศ. 2565 (UN Regulation No.100) ซึ่งจะมีผลใช้บังคับกับรถ แบบที่ผลิต ประกอบ หรือนำเข้าตั้งแต่วันที่ 1 มกราคม พ.ศ. 2566
วันศุกร์ที่ 2 กันยายน 2565
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 26 สิงหาคม – 1 กันยายน 2565
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 26 สิงหาคม – 1 กันยายน 2565 พบการกระทำผิด จำนวน 375 คดี คิดเป็นเงินค่าปรับ 5.58 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมากรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 26 สิงหาคม – 1 กันยายน 2565) พบว่ามีการกระทำผิด จำนวน 375 คดี คิดเป็นเงินค่าปรับ 5.58 ล้านบาท โดยแยกเป็น สุรา จำนวน 219 คดี ค่าปรับ 1.46 ล้านบาท ยาสูบ จำนวน 106 คดี ค่าปรับ 2.41 ล้านบาท ไพ่ จำนวน 7 คดี ค่าปรับ 0.02 ล้านบาท น้ำมันและผลิตภัณฑ์น้ำมัน จำนวน 21 คดี ค่าปรับ 0.43 ล้านบาท น้ำหอม จำนวน 1 คดี ค่าปรับ 0.32 ล้านบาท รถจักรยานยนต์ จำนวน 9 คดี ค่าปรับ 0.39 ล้านบาท และสินค้าอื่น ๆ จำนวน 12 คดี ค่าปรับ 0.55 ล้านบาท โดยมีของกลางแยกเป็นสุรา จำนวน 5,765.315 ลิตร ยาสูบ จำนวน 37,279 ซอง ไพ่ จำนวน 77 สำรับ น้ำมันและผลิตภัณฑ์น้ำมัน จำนวน 39,940.000 ลิตร น้ำหอม จำนวน 13,213 ขวด รถจักรยานยนต์ จำนวน 16 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 ตุลาคม – 1 กันยายน 2565 พบว่ามีการกระทำผิด จำนวน 25,153 คดี คิดเป็นเงินค่าปรับ 455.85 ล้านบาท โดยแยกเป็น สุรา จำนวน 13,687 คดี ค่าปรับ 118.81 ล้านบาท ยาสูบ จำนวน 8,534 คดี ค่าปรับ 230.48 ล้านบาท ไพ่ จำนวน 370 คดี ค่าปรับ 3.59 ล้านบาท น้ำมันและผลิตภัณฑ์น้ำมัน จำนวน 812 คดี ค่าปรับ 28.59 ล้านบาท น้ำหอม จำนวน 104 คดี ค่าปรับ 10.08 ล้านบาท รถจักรยานยนต์ จำนวน 1,032 คดี ค่าปรับ จำนวน 25.36 ล้านบาท และสินค้าอื่น ๆ จำนวน 614 คดี ค่าปรับ 38.94 ล้านบาท โดยมีของกลางแยกเป็นน้ำสุรา จำนวน 206,400.964 ลิตร ยาสูบ จำนวน 3,323,336 ซอง ไพ่ จำนวน 21,434 สำรับ น้ำมันและผลิตภัณฑ์น้ำมัน จำนวน 1,007,729.000 ลิตร น้ำหอม จำนวน 302,860 ขวด รถจักรยานยนต์ จำนวน 1,339 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศหรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
https://webdev.excise.go.th/act2560/suppress-news/42-2565/858-2565-26-1-2565-38
วันจันทร์ที่ 19 กันยายน 2565
พม. จับมือภาคีเครือข่าย จ.พิษณุโลก ปั้นผู้ดูแลผู้สูงอายุ (CARE GIVER) สร้างอาชีพรองรับสังคมผู้สูงอายุ
พม. จับมือภาคีเครือข่าย จ.พิษณุโลก ปั้นผู้ดูแลผู้สูงอายุ (CARE GIVER) สร้างอาชีพรองรับสังคมผู้สูงอายุ
วันที่ 18 ก.ย. 65เวลา 10.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีลงนามบันทึกข้อตกลงความร่วมมือ (MOU) การจัดอบรมหลักสูตรการดูแลผู้สูงอายุ (CARE GIVER) 420 ชั่วโมง ระหว่างกระทรวงการพัฒนาสังคมและความมั่นคงของมนุษย์ (พม.) โดยสำนักงานพัฒนาสังคมและความมั่นคงของมนุษย์จังหวัดพิษณุโลก มหาวิทยาลัยราชภัฏพิบูลสงคราม สำนักงานส่งเสริมการศึกษานอกระบบและการศึกษาตามอัธยาศัยจังหวัดพิษณุโลก และสำนักงานสาธารณสุขจังหวัดพิษณุโลกโดยมี นางอรนุช ชัยชาญ พัฒนาสังคมและความมั่นคงของมนุษย์จังหวัดพิษณุโลก กล่าวรายงาน พร้อมด้วยคณะผู้บริหารกระทรวง พม. และผู้แทนหน่วยงานที่เกี่ยวข้อง เข้าร่วมงาน ณ ห้อง 209 อาคารทีปวิชญ์ มหาวิทยาลัยราชภัฏพิบูลสงคราม จังหวัดพิษณุโลก
นายจุติกล่าวว่า ด้วยรัฐบาลให้ความสำคัญกับการเตรียมความพร้อมสำหรับสังคมผู้สูงอายุ (Aging Society) ที่เป็นสังคมที่มีสัดส่วนของผู้สูงอายุหรือประชากรที่มีอายุ 60 ปีขึ้นไป เพิ่มจำนวนสูงขึ้นเรื่อยๆ แต่สัดส่วนของอัตราการเกิดและจำนวนประชากรในวัยทำงานลดน้อยลง ในขณะที่ สถานการณ์การแพร่ระบาดของโควิด - 19 ได้ส่งผลกระทบอย่างต่อเนื่องกับประชาชนทุกช่วงวัยในวงกว้างทั้งด้านเศรษฐกิจและสังคม ทั้งนี้ กระทรวงการพัฒนาสังคมและความมั่นคงของมนุษย์ (พม.) จึงได้มีนโยบายสร้างอาชีพใหม่ภายหลังวิกฤตโควิด - 19 โดยวางแนวทางในการแก้ไขปัญหาการขาดแคลนบุคลากรผู้ดูแลผู้สูงอายุในอนาคต ด้วยการดำเนินโครงการอบรมหลักสูตรการดูแลผู้สูงอายุ (Care Giver) 420 ชั่วโมง เพื่อผลักดันการสร้างโอกาสในการประกอบอาชีพผู้ดูแลผู้สูงอายุ และพัฒนาศักยภาพอาชีพผู้ดูแลผู้สูงอายุให้มีความรู้ ความสามารถ ตามมาตรฐานสากลและตรงกับความต้องการของตลาดแรงงานในปัจจุบัน อีกทั้งทำให้ผู้สูงอายุได้รับการคุ้มครองดูแลอย่างเหมาะสมและมีคุณภาพ
นายจุติกล่าวเพิ่มเติมว่า วันนี้ กระทรวง พม. ต้องขอขอบคุณทุกภาคีเครือข่ายทั้งพัฒนาสังคมและความมั่นคงของมนุษย์จังหวัดพิษณุโลก มหาวิทยาลัยราชภัฏพิบูลสงคราม สำนักงานส่งเสริมการศึกษานอกระบบและการศึกษาตามอัธยาศัยจังหวัดพิษณุโลกสำนักงานสาธารณสุขจังหวัดพิษณุโลก โรงพยาบาลพิษณุเวช ผู้ทรงคุณวุฒิจากสถาบันคุณวุฒิวิชาชีพ สภากาชาดไทย โครงการพัฒนามหาวิทยาลัยไซเบอร์ไทย (Thai MOOC) สำนักงานกองทุนสนับสนุนการสร้างเสริม สุขภาพ (สสส.) และมหาวิทยาลัยสุโขทัยธรรมาธิราช (มสธ.) ที่ร่วมกันจัดทำหลักสูตรดังกล่าวให้เกิดขึ้นอย่างเป็นรูปธรรม และหวังเป็นอย่างยิ่งว่าจะมีการขยายผลไปยังจังหวัดอื่นต่อไป
วันศุกร์ที่ 23 กันยายน 2565
ศบค. เห็นชอบยกเลิก พ.ร.ก.ฉุกเฉินฯ ตั้งแต่ 30 ก.ย. 65 เป็นต้นไป “ขอบคุณ” ทุกหน่วยที่เกี่ยวข้อง ที่ร่วมทำงานเพื่อประเทศชาติ และประชาชน
.....
ที่ประชุม ศบค. (23 ก.ย. 65) มีมติให้ “ยกเลิก” ประกาศสถานการณ์ฉุกเฉินในทุกเขตท้องที่ทั่วราชอาณาจักร เมื่อ 25 มี.ค. 65 และการขยายระยะเวลาการประกาศสถานการณ์ฉุกเฉินในทุกเขตท้องที่ทั่วราชอาณาจักร (คราวที่ 19) เมื่อ 27 ก.ค. 65 รวมทั้งข้อกำหนดและประกาศต่าง ๆ ตั้งแต่ 30 ก.ย. 65 เป็นต้นไป
.
เนื่องจากสถานการณ์ต่าง ๆ ในปัจจุบัน ได้คลี่คลายลงอย่างมาก และหน่วยงานที่เกี่ยวข้องสามารถดำเนินการแก้ไขปัญหาได้ตามปกติ
.
รัฐบาลขอ “ขอบคุณ” ทุกศูนย์ปฏิบัติการ และทุกหน่วยงานที่เกี่ยวข้องที่ร่วมกันทำหน้าที่อย่างเต็มกำลังความสามารถ ทำให้ประเทศไทยและประชาชนสามารถผ่านพ้นสถานการณ์การแพร่ระบาดของโรคโควิด-19 มาได้ จนเป็นที่ยอมรับจากนานาประเทศ
.
อ่านเพิ่มเติม คลิกhttps://www.thaigov.go.th/news/contents/details/59595
#ไทยคู่ฟ้า#ร่วมต้านโควิด19
-------------------
วันอังคารที่ 13 กันยายน 2565
รองปลัดฯ ภานุวัฒน์ ร่วมงานสัมมนาและพิธีฉลองครบรอบ 50 ปี JTECS ณ กรุงโตเกียว ประเทศญี่ปุ่น
รองปลัดฯ ภานุวัฒน์ ร่วมงานสัมมนาและพิธีฉลองครบรอบ 50 ปี JTECS ณ กรุงโตเกียว ประเทศญี่ปุ่น
เมื่อวันที่ 9 กันยายน 2565 นายภานุวัฒน์ ตริยางกูรศรี รองปลัดกระทรวงอุตสาหกรรม พร้อมด้วย นายบวร สัตยาวุฒิพงศ์ ผู้อำนวยการกองยุทธศาสตร์และแผนงาน กรมโรงงานอุตสาหกรรม และนายกิตติพันธุ์ บางยี่ขัน อัครราชทูตที่ปรึกษาฝ่ายอุตสาหกรรม เข้าร่วมพิธีฉลองครบรอบ 50 ปีการก่อตั้ง JTECS (Japan Thailand Economic Cooperation) ณ หอประชุมสถานเอกอัครราชทูต ณ กรุงโตเกียว ประเทศญี่ปุ่น
JTECS เป็นสมาคมที่ก่อตั้งขึ้นโดยมีวัตถุประสงค์เพื่อส่งเสริมความร่วมมือด้านการพัฒนาอุตสาหกรรมระหว่างประเทศญี่ปุ่นและประเทศไทย โดยมีผู้ประกอบการที่ไปลงทุนในประเทศไทยรวมทั้งบริษัทชั้นนำต่างๆ ร่วมเป็นสมาชิกมากกว่าร้อยราย นอกจากนี้ JTECS ยังเป็นผู้สนับสนุนการตั้งสมาคมส่งเสริมเทคโนโลยีไทย-ญี่ปุ่น (TPA) และสถาบันเทคโนโลยีไทย-ญี่ปุ่น (TNI) ในประเทศไทยด้วย
วันศุกร์ที่ 30 กันยายน 2565
'ทิพานัน' เชื่อ 'พลเอก ประยุทธ์' เคารพคำวินิจฉัยของศาลรัฐธรรมนูญ เพราะมาจากการเลือกตั้ง และย้ำไม่ว่าผลออกมาอย่างไรขอคนไทยสามัคคี
'ทิพานัน' เชื่อ 'พลเอก ประยุทธ์' เคารพคำวินิจฉัยของศาลรัฐธรรมนูญ เพราะมาจากการเลือกตั้ง และย้ำไม่ว่าผลออกมาอย่างไรขอคนไทยสามัคคี
วันที่ 30 กันยายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี กล่าวถึงกรณีที่ศาลรัฐธรรมนูญจะมีคำวินิจฉัยปัญหาข้อกฎหมายในประเด็นว่าความเป็นรัฐมนตรีของนายกรัฐมนตรีของ พล.อ. ประยุทธ์ จันทร์โอชา สิ้นสุดลงตามรัฐธรรมนูญ มาตรา 170 วรรคสอง ประกอบมาตรา 158 วรรค 4 ในวันนี้ว่า ตลอดระยะเวลาการทำงาน พล.อ.ประยุทธ์ จันทร์โอชา ในฐานะนายกรัฐมนตรีที่เป็นหัวหน้ารัฐบาล ใช้อำนาจฝ่ายบริหารที่เคารพอำนาจอธิปไตยซึ่งประกอบด้วยฝ่ายนิติบัญญัติ ฝ่ายบริหาร และฝ่ายตุลาการ เชื่อว่าท่านน้อมรับและเคารพคำวินิจฉัยของศาลรัฐธรรมนูญ ไม่ว่าจะมีผลออกมาอย่างไร เนื่องจากท่านเป็นนายกฯ ที่มาจากการเลือกตั้งตามรัฐธรรมนูญ 2560 และยึดมั่นในระบอบประชาธิปไตยอันมีพระมหากษัตริย์ทรงเป็นประมุข
“ในช่วงเวลาที่ผ่านมา พล.อ.ประยุทธ์ ย้ำมาโดยตลอดว่าขอให้ทุกคนเคารพคำวินิจฉัยของศาลไม่ว่าจะออกมาอย่างไร เพราะกฎหมายและกระบวนการยุติธรรมเป็นกลไกสำคัญของประเทศชาติ ที่จะทำให้สังคมเกิดความสงบสุข ขอให้คนไทยทุกคนสามัคคีกันไว้ คำนึงถึงความสงบร่มเย็น อันจะเป็นประโยชน์ของประเทศชาติ ที่ทุกคนสามารถมีส่วนร่วมทั้งในปัจจุบันและในอนาคตได้” น.ส.ทิพานัน กล่าว
.........................
วันอังคารที่ 18 ตุลาคม 2565
“อนุทิน” ปฏิบัติภารกิจ “หัวใจติดปีก” ครั้งที่ 40 บินด่วนรับหัวใจและไต จากผู้เสียชีวิตที่ รพ.อุดรธานี
รองนายกรัฐมนตรีและรัฐมนตรีว่าการกระทรวงสาธารณสุข นำทีมแพทย์ ปฏิบัติการภารกิจจิตอาสา ครั้งที่ 40  “หัวใจติดปีก” รับหัวใจและไตจากผู้เสียชีวิตจากภาวะสมองตาย ที่จังหวัดอุดรธานี นำมามอบให้กับผู้ป่วยที่รอการปลูกถ่ายอวัยวะ ช่วยต่อลมหายใจให้ผู้ป่วย
รองนายกรัฐมนตรีและรัฐมนตรีว่าการกระทรวงสาธารณสุข นำทีมแพทย์ ปฏิบัติการภารกิจจิตอาสา ครั้งที่ 40 “หัวใจติดปีก” รับหัวใจและไตจากผู้เสียชีวิตจากภาวะสมองตาย ที่จังหวัดอุดรธานี นำมามอบให้กับผู้ป่วยที่รอการปลูกถ่ายอวัยวะ ช่วยต่อลมหายใจให้ผู้ป่วยกลับมาใช้ชีวิตได้ตามปกติและมีคุณภาพชีวิตที่ดีอีกครั้ง
(วันนี้ 18 ตุลาคม 2565) นายแพทย์ทวีศิลป์ วิษณุโยธิน รักษาราชการแทนรองปลัดกระทรวงสาธารณสุข กล่าวว่า กระทรวงสาธารณสุขให้ความสำคัญในการดำเนินงานบริจาคและปลูกถ่ายอวัยวะ โดยบรรจุเป็นสาขาหนึ่งในแผนพัฒนาระบบบริการสุขภาพ (Service Plan) ของกระทรวง ซึ่งเช้าวันนี้ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นายแพทย์พัชร อ่องจริต แพทย์ศัลยศาสตร์หัวใจและทรวงอก ศูนย์โรคหัวใจ โรงพยาบาลจุฬาลงกรณ์ และคณะ ได้ปฏิบัติภารกิจจิตอาสา “หัวใจติดปีก” ครั้งที่ 40 เดินทางด้วยเครื่องบินส่วนตัว จากสนามบินนานาชาติดอนเมือง ไปยังโรงพยาบาลศูนย์อุดรธานี จังหวัดอุดรธานี เพื่อรับอวัยวะของผู้เสียชีวิตจากภาวะสมองตาย ได้แก่ หัวใจ และไต นำมาส่งมอบให้กับผู้ป่วยที่รอการปลูกถ่ายอวัยวะ ซึ่งเป็นการเพิ่มโอกาสการเข้าถึงบริการปลูกถ่ายอวัยวะที่มีประสิทธิภาพ รวดเร็ว ช่วยต่อลมหายใจให้ผู้ป่วยสามารถกลับมาใช้ชีวิตได้ตามปกติและมีคุณภาพชีวิตที่ดีอีกครั้ง
“ผู้บริจาคที่เสียชีวิตจากภาวะสมองตาย 1 ราย สามารถบริจาคอวัยวะได้หลายรายการ ได้แก่ หัวใจ ตับ ไต 2 ข้าง ปอด 2 ข้าง ตับอ่อน และยังมีเนื้อเยื่อที่ปลูกถ่ายได้ ได้แก่ ลิ้นหัวใจ หลอดเลือด ผิวหนัง กระดูก เส้นเอ็น และกระจกตา จึงขอเชิญชวนประชาชนทุกคนได้สร้างบุญที่ยิ่งใหญ่ ด้วยการบริจาคอวัยวะเพื่อนำไปช่วยเหลือผู้ป่วยที่รอการปลูกถ่ายอวัยวะ โดยแจ้งความประสงค์ได้ที่โรงพยาบาลในจังหวัดของท่าน” นพ.ทวีศิลป์กล่าว
***************************************** 18 ตุลาคม 2565
วันพฤหัสบดีที่ 3 พฤศจิกายน 2565
รมช.มนัญญา นำทัพกรมวิชาการเกษตรเปิดงานวันถ่ายทอดเทคโนโลยีการผลิตพืช ฉลองครบรอบ 50 ปี กวก.
รมช.มนัญญา นำทัพกรมวิชาการเกษตรเปิดงานวันถ่ายทอดเทคโนโลยีการผลิตพืช ฉลองครบรอบ 50 ปี กวก. เผยแพร่ผลงานวิจัยตลอด 50 ปี สู่กลุ่มเป้าหมาย หวังกระตุ้นเศรษฐกิจไทยด้วยงานวิจัยด้านพืช เทคโนโลยีการผลิต เครื่องจักรกลเกษตร
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ กล่าวในโอกาสเป็นประธานในพิธีเปิดงานวันถ่ายทอดเทคโนโลยีการผลิตพืช ในโอกาสเฉลิมฉลองครบรอบ 50 ปี กรมวิชาการเกษตร จัดขึ้นระหว่างวันที่ 3 - 4 พฤศจิกายน 2565 ณ ศูนย์วิจัยพืชไร่นครสวรรค์ ต.สุขสำราญ อ.ตากฟ้า จ.นครสวรรค์ โดยมีนายระพีภัทร์ จันทรศรีวงศ์ อธิบดีกรมวิชาการเกษตร และคณะผู้บริหารกรมวิชาการเกษตร เข้าร่วมว่า การจัดงานถ่ายทอดเทคโนโลยีในครั้งนี้เป็นการบูรณาการความร่วมมือกันระหว่างสำนักวิจัยและพัฒนาการเกษตรเขตที่ 5 จ.ชัยนาท สำนักวิจัยและพัฒนาการเกษตรเขตที่ 2 จ.พิษณุโลก และสถาบันวิจัยพืชไร่และพืชทดแทนพลังงาน เพื่อขยายผลงานวิจัยและเทคโนโลยีของกรมวิชาการเกษตรให้เกษตรกรนำไปปรับใช้ให้เหมาะสมกับสภาพพื้นที่ สามารถผลิตพืชได้อย่างถูกต้องและลดต้นทุนการผลิต รวมทั้งยังเป็นการสร้างและพัฒนาเครือข่ายระหว่างเกษตรกร ผู้บริโภค ผู้ประกอบการทั้งระดับชุมชนและอุตสาหกรรม ทำให้เกิดระบบการผลิตแบบครบวงจรและยั่งยืน สามารถกระตุ้นเศรษฐกิจไทยจากการพัฒนาภาคการเกษตรไทยด้วยผลงานวิจัยและนวัตกรรม
นายระพีภัทร์ จันทรศรีวงศ์ อธิบดีกรมวิชาการเกษตร กล่าวว่า สำหรับกิจกรรมภายในงาน ประกอบด้วย การจัดทำแปลงสาธิตพันธุ์พืชไร่ พืชสวน พันธุ์ดีและพันธุ์ใหม่ รวม 20 ชนิดพืช กว่า 61 พันธุ์ การสาธิตเทคโนโลยีการผลิตที่สมัยใหม่ เช่น ระบบการจัดการน้ำตามความต้องการของพืชโดยใช้ระบบตรวจวัดสภาพอากาศรายแปลง การใช้เครื่องพ่นแบบอุโมงค์ลมและการใช้โดรนป้องกันกำจัดหนอนกระทู้ข้าวโพดลายจุด การใช้สารชีวภัณฑ์ การแปรรูปเพื่อเพิ่มมูลค่าผลิตผลการเกษตร รวมทั้งยังจับมือกับพันธมิตรภาคเอกชน ผู้ประกอบการ มากกว่า 50 หน่วยงานร่วมให้บริการด้านปัจจัยการผลิต เมล็ดพันธุ์พืช สารปรับปรุงดิน สาธิตเครื่องจักรกลการเกษตร เช่น การใช้อากาศยานไร้คนขับแบบเฮลิคอปเตอร์ โดรนเพื่อการเกษตร การติดตั้งระบบน้ำ ผลิตภัณฑ์แปรรูป เช่น ผ้าฝ้ายตากฟ้า เป็นต้น ซึ่งการจัดงานในครั้งนี้เกษตรกรที่มาร่วมชมงานนอกจากจะได้รับองค์ความรู้ด้านการเกษตรอย่างครบวงจรแล้ว ยังสามารถรับบริการคลินิกกรมวิชาการเกษตรเคลื่อนที่ภายในงานได้อีกด้วย โดยจะมีเจ้าหน้าที่ให้คำแนะนำปรึกษาปัญหาการผลิตพืช และแจกปัจจัยการผลิต ได้แก่ เมล็ดพันธุ์ กล้าพันธุ์และกิ่งพันธุ์ไม้ผล
ทั้งนี้ รมช.มนัญญา และผู้บริหารกรมวิชาการเกษตร ได้ร่วมปล่อยขบวนรถกรมวิชาการเกษตรเคลื่อนที่ปฏิบัติการฟื้นฟูสวนไม้ผลและพันธุ์พืช ให้กับเกษตรกรภายหลังประสบอุทกภัย ร่วมกับผู้บริหารกรมวิชาการเกษตร ตำบลบึงเสนาท อำเภอเมือง จังหวัดนครสวรรค์ พร้อมกับมอบประกาศเกียรติคุณแก่ผู้ได้รับรางวัลการจัดนิทรรศการในงานวันถ่ายทอดเทคโนโลยีการผลิตพืชในโอกาสเฉลิมฉลองครบรอบ 50 ปี กรมวิชาการเกษตร แก่หน่วยงานภาครัฐและเอกชนด้วย
วันพุธที่ 12 ตุลาคม 2565
นายกฯ ติดตามความคืบหน้าตลาดสินค้าไทยในซาอุดีอาระเบีย เพื่อประโยชน์แก่คนไทย ปลื้มจากการทำงานที่ผ่านมาทำยอดส่งออก 8 เดือนแรกสูงกว่า 4 หมื่นล้านบาท ขยายตัวถึง 15.9%
นายกฯ ติดตามความคืบหน้าตลาดสินค้าไทยในซาอุดีอาระเบีย เพื่อประโยชน์แก่คนไทย ปลื้มจากการทำงานที่ผ่านมาทำยอดส่งออก 8 เดือนแรกสูงกว่า 4 หมื่นล้านบาท ขยายตัวถึง 15.9%
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ติดตามตรวจสอบความคืบหน้าเกี่ยวกับตัวเลขทางการค้าระหว่างไทยกับซาอุดีอาระเบีย เพื่อสนับสนุนการค้าระหว่างกันส่งผลดีแก่ประชาชนไทยให้มากที่สุด
โฆษกประจำสำนักนายกรัฐมนตรีกล่าวว่า ล่าสุดกระทรวงพาณิชย์ สภาอุตสาหกรรมแห่งประเทศไทย และหน่วยงานที่เกี่ยวข้อง สรุปมูลค่าการส่งออกสินค้าไทยไปยังซาอุดีอาระเบีย ในเดือนมกราคม – สิงหาคม 2565 จำนวน 43,114 ล้านบาท ขยายตัวถึง 15.9% ถือเป็นความสำเร็จอย่างต่อเนื่อง โดยรัฐบาลพร้อมที่จะขยายตลาดสินค้าอื่น ๆ ต่อไปในสาขาที่ไทยมีศักยภาพ ตัวอย่างสินค้าสำคัญที่ไทยส่งออกไปซาอุดีอาระเบีย อาทิ รถยนต์ อุปกรณ์และส่วนประกอบ ไม้และผลิตภัณฑ์ไม้ ผลิตภัณฑ์ยาง อาหารทะเลกระป๋องและแปรรูป และเครื่องจักรและส่วนประกอบของ เครื่องจักร รวมถึงอาหารสัตว์ เป็นต้น
โฆษกประจำสำนักนายกรัฐมนตรีกล่าวว่า กระทรวงพาณิชย์ยังได้รายงานความคืบหน้าใน 4 ประเด็นหลัก ได้แก่ 1. การทำสัญญาซื้อขายสินค้าไทยไปซาอุดีอาระเบียได้สำเร็จ รวมมูลค่ากว่า 3,500 ล้านบาท
2. แผนจัดตั้งสภาธุรกิจไทย – ซาอุดีอาระเบีย ตั้งเป้าหมายทำมูลค่าการค้าระหว่างกันให้ได้ 10,000 ล้านบาทภายใน 1 ปี รวมทั้งจะจัดตั้งคลินิกส่งเสริมการส่งออก (Export Clinic) เพื่อให้คำปรึกษา กฎระเบียบ มาตรการต่าง ๆ ตลอดจนให้บริการระบบการขนส่ง และจัดกิจกรรมส่งเสริมการขายสินค้าไทย โดยจะนำสินค้าไทยไปร่วมงานแสดงสินค้าสำคัญที่ซาอุดีอาระเบีย
3. การจัด Webinar ส่งเสริมการค้าการลงทุนในสาขาสำคัญ เช่น ปิโตรเคมี การก่อสร้าง เหล็ก อะลูมิเนียม อาหาร การเกษตร ยานยนต์และชิ้นส่วนยานยนต์ เพื่อแลกเปลี่ยนข้อมูลและส่งเสริมการส่งออก โดยเป็นความร่วมมือระหว่างกระทรวงพาณิชย์ สภาอุตสาหกรรมฯ และกระทรวงการลงทุนของซาอุดีอาระเบีย และ 4. เร่งรัดการหารือ FTA ไทยกับคณะมนตรีความร่วมมือรัฐอ่าวอาหรับ (Gulf Cooperation Council: GCC) 6 ประเทศ คือ บาห์เรน คูเวต โอมาน กาตาร์ ซาอุดีอาระเบีย และสหรัฐอาหรับเอมิเรตส์ และติดตามความคืบหน้าการจัดตั้งคณะกรรมการร่วมทางการค้าไทย – ซาอุดีอาระเบีย (Joint Trade Committee: JTC) ซึ่งรัฐมนตรีว่าการกระทรวงการต่างประเทศซาอุดีอาระเบียให้ความเห็นชอบแล้ว คาดว่าจะจัดตั้งให้เป็นเวทีเจรจาการค้าระหว่าง 2 ประเทศต่อไป
“นายกรัฐมนตรีเน้นย้ำให้หน่วยงานที่เกี่ยวข้องสานต่อความร่วมมือระหว่างกันอย่างต่อเนื่องเพื่อส่งเสริมความสัมพันธ์ทางด้านการค้าการลงทุนของทั้งสองฝ่าย เชื่อมั่นว่าจากการดำเนินการที่ผ่านมา จะสร้างมูลค่าทางการตลาดระหว่างกันได้อีกมากในอนาคต ซึ่งซาอุดีอาระเบียเป็นตลาดใหม่ที่มีศักยภาพ และกำลังเติบโต รวมทั้งเป็นประตูสู่ประเทศตะวันออกกลางและสามารถต่อยอดไปยังภูมิภาคอื่น ๆ อีกทั้งยังเป็นโอกาสในการนำเสนอสินค้าไทยในประเภทต่าง ๆ เพิ่มเติม เพื่อเพิ่มโอกาสให้ผู้ประกอบการไทยได้อีกด้วย” นายอนุชาฯ กล่าว
วันอาทิตย์ที่ 23 ตุลาคม 2565
รัฐหนุนจัดตั้ง “วิสาหกิจเพื่อสังคม” ตั้งเป้าหมายปี 66 เพิ่มกิจการอีก 20% ดึงเอกชนร่วมดูแลสังคมและสิ่งแวดล้อม
.....
รัฐบาลขับเคลื่อนการจัดตั้งวิสาหกิจเพื่อสังคม จาก 129 กิจการในปี 2562 เป็น 214 กิจการในปัจจุบัน และตั้งเป้าหมายปี 2566 เพิ่มจำนวนกิจการอย่างน้อย 20% คิดเป็น 256 กิจการ เพื่อส่งเสริมให้ภาคเอกชนเข้ามามีส่วนร่วมในการดูแลสังคมและสิ่งแวดล้อม เนื่องจากจะต้องนำกำไรที่ได้ไปแบ่งปันให้สังคมต่อไป
.
สำหรับนโยบายในการขับเคลื่อนงานส่งเสริมวิสาหกิจเพื่อสังคมในปี 2566 ได้แก่ พัฒนาศูนย์บ่มเพาะเพื่อเสริมศักยภาพ พัฒนาข้อมูลแหล่งเงินทุนและทรัพยากร พัฒนากลไกการบริหาร ส่งเสริมและประชาสัมพันธ์การตระหนักรู้เรื่องวิสาหกิจชุมชนให้เป็นที่รู้จักอย่างกว้างขวาง สร้างระบบนิเวศที่สนับสนุนการทำธุรกิจของวิสาหกิจเพื่อสังคม และพัฒนาเครื่องมือวัดผลลัพธ์
.
#ไทยคู่ฟ้า#สื่อสารรัฐบาลไทย
-------------------